PTT-PTTEP ร่วงแรง! กูรูชี้หุ้นถึงจุดเสี่ยงหากราคาน้ำมันหลุด 30 เหรียญฯ/บาร์เรล
PTT-PTTEP ร่วงแรง! กูรูชี้หุ้นถึงจุดเสี่ยงหากราคาน้ำมันหลุด 30 เหรียญสหรัฐ/บาร์เรล
11 ม.ค. 2559

ผู้สื่อข่าวรายงานว่า ราคาหุ้น บริษัท ปตท. สำรวจและผลิตปิโตรเลียม จำกัด (มหาชน) หรือ PTTEP ณ เวลา 10.16 น.อยู่ที่ 48.50 บาท ลบ 1.75 บาท หรือ 3.48% สูงสุด 49.50 บาท ต่ำสุด 48.50 บาท มูลค่าการซื้อขาย 63.37 ล้านบาท  
ราคาหุ้น บริษัท ปตท. จำกัด (มหาชน) หรือ PTT ณ เวลา 10.16 น.อยู่ที่ 211 บาท ลบ 4.00 บาท หรือ 1.86% สูงสุด 212 บาท ต่ำสุด 209 บาท มูลค่าการซื้อขาย 276.21 ล้านบาท  
โดย บล.ซีไอเอ็มบี ระบุในบทวิเคราะห์ (11 ม.ค.) ว่า มุมมองใหม่หลังราคาน้ำมันดิ่งลงอีก คาดผลกำไรของ PTTEP และ PTT มีความเสี่ยงเพราะราคาน้ำมันลงไปต่ำกว่า 30 เหรียญสหรัฐ/บาร์เรล
ด้านบล.ฟิลลิป ระบุในบทวิเคราะห์ (11 ม.ค.) ว่า PTTEP Futures รีบาวด์จำกัดในแนวโน้มขาลง กลยุทธ์ : รอเปิด Short PTTEPH16 ที่ 51 บาท เป้าหมายทำกำไร 48 บาท ตัดขาดทุนเหนือ 52.80 บาท ขณะที่สัญญาณทางเทคนิคของ PTTEPH16 ยก Low ขึ้นมา แต่เครื่องมือตัวหลักๆ ยังแกว่งตัวใต้เส้น Signal Line มองเป็นการรีบาวด์ในกรอบทิศทางหลักที่เป็นขาลง
ปัจจัยพื้นฐานของ PTTEP ระยะสั้นยังคงได้รับแรงกดดันจากการดิ่งลงราคาน้ำมันดิบโลก โดยเฉพาะ Brent ปรับตัวลดลงทำจุดต่ำสุด ใหม่ในรอบ 11 ปี ขณะที่ Nymex แตะระดับต่ำสุดในรอบ 6 ปี ท่ามกลางความกังวลต่อภาวะอุปทานล้นตลาด การพุ่งขึ้นของสต็อกน้ำมันกลั่นและเบนซินสหรัฐ และความกังวลต่อการชะลอตัวขอเศรษฐกิจจีนยังคงมีน้ำหนัก
 